María Erla Guðmundsdóttir hefur verið ráðin sem nýr verslunarstjóri sælkeraverslunarinnar Ship-O-Hoj í Borgarnesi . María Erla tekur við af hjónunum Vigfúsi Friðrikssyni og Guðveigu Eyglóardóttur sem rekið hafa verslunina frá opnun í apríl á þessu ári . Í tilkynningu frá eigendum Ship-O-Hoj er Vigfúsi og Guðveigu þakkað fyrir samstarfið og þeim óskað velfarnaðar á nýjum vettvangi . Eigendur staðarins vinna nú að undirbúningi opnunar á öðrum Ship-O-Hoj stað sem verður tekinn í notkun föstudaginn 4. október næstkomandi . Að sögn Gunnars Örlygssonar , eins eigenda Ship-O-Hoj , verður nýja verslunin í Reykjanesbæ en hann segir að viðtökur staðarins í Borgarnesi hafi lofað góðu og því hafi verið afráðið að opna aðra verslun . Borgarnesbúðin hafi verið vel sótt af Borgfirðingum , auk sumarhúsafólks , veiðimönnum og fleiri ferðalöngum . Gunnar segir að ánægðir og tryggir viðskiptavinir Ship-O-Hoj séu lykillinn að áframhaldandi starfi félagsins en eigendurnir vilja hægt og bítandi auka við vöruúrvalið og þjóna þar með viðskiptavinum eftir bestu getu .